## Pravilnik o uvjetima i postupku za odobrenje nastavka rada zdravstvenog radnika u privatnoj praksi u slučaju prestanka koncesije

### NN 146/2012 (28.12.2012.), Pravilnik o uvjetima i postupku za odobrenje nastavka rada zdravstvenog radnika u privatnoj praksi u slučaju prestanka koncesije

MINISTARSTVO ZDRAVLJA

3160

Na temelju članka 43.b Zakona o zdravstvenoj zaštiti (»Narodne novine« broj 150/08, 71/10, 139/10, 22/11, 84/11, 12/12, 35/12 i 70/12) ministar zdravlja donosi

PRAVILNIK

O UVJETIMA I POSTUPKU ZA ODOBRENJE NASTAVKA RADA ZDRAVSTVENOG RADNIKA U PRIVATNOJ PRAKSI U SLUČAJU PRESTANKA KONCESIJE

Članak 1.

Ovim Pravilnikom propisuju se uvjeti i postupak za odobrenje nastavka rada zdravstvenog radnika u privatnoj praksi u slučaju prestanka koncesije.

Članak 2.

Zdravstveni radnik kojemu je odobren rad u privatnoj praksi na temelju koncesije u osobno osiguranom prostoru, a koji želi nastaviti rad u privatnoj praksi bez koncesije u istom prostoru, može podnijeti ministru zdravlja zahtjev za nastavak rada u privatnoj praksi izvan mreže javne zdravstvene službe.

Uz zahtjev iz stavka 1. ovoga članka, zdravstveni radnik obvezan je priložiti sljedeću dokumentaciju:

– sporazum o raskidu ugovora o koncesiji,

– izjavu ovjerenu kod javnog bilježnika da su uvjeti u pogledu prostora, radnika i medicinsko-tehničke opreme sukladni uvjetima propisanim Pravilnikom o minimalnim uvjetima u pogledu prostora, radnika i medicinsko-tehničke opreme za obavljanje zdravstvene djelatnosti.

Članak 3.

Ministar zdravlja donosi rješenje o nastavku rada zdravstvenog radnika u privatnoj praksi u slučaju prestanka koncesije kojim utvrđuje da su ispunjeni uvjeti iz članka 2. stavka 2. ovoga Pravilnika i sljedeći uvjeti:

– da zdravstveni radnik nastavlja rad u istom osobno osiguranom prostoru u kojem je radio u privatnoj praksi na temelju koncesije i

– da je dan početka rada u privatnoj praksi u slučaju prestanka koncesije prvi sljedeći dan nakon prestanka rada u privatnoj praksi na temelju koncesije.

Članak 4.

Ako su ispunjeni svi uvjeti iz članka 3. ovoga Pravilnika u postupku izdavanja rješenja o nastavku rada zdravstvenog radnika u privatnoj praksi u slučaju prestanka koncesije, ne provodi se postupak utvrđivanja uvjeta u pogledu prostora, radnika i medicinsko- tehničke opreme sukladno Pravilniku o minimalnim uvjetima u pogledu prostora, radnika i medicinsko-tehničke opreme za obavljanje zdravstvene djelatnosti.

Članak 5.

Odredbe ovoga Pravilnika ne odnose se na zdravstvene radnike kojima je odobren rad u privatnoj praksi na temelju koncesije, a koji žele nastaviti rad u privatnoj praksi bez koncesije na novoj adresi, odnosno u novom prostoru.

U slučaju iz stavka 1. ovoga članka provodi se postupak osnivanja privatne prakse na novoj adresi, odnosno u novom prostoru sukladno odredbama Zakona o zdravstvenoj zaštiti i Pravilnika o minimalnim uvjetima u pogledu prostora, radnika i medicinsko-

-tehničke opreme za obavljanje zdravstvene djelatnosti.

Članak 6.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/12-02/129

Urbroj: 534-10-1-1-1/1-12-2

Zagreb, 21. prosinca 2012.

Ministar

prof. dr. sc. Rajko Ostojić, dr. med., v. r.

Pravilnik, NN 146/2012-3160